Атаһы менән улының был һөйләшеүен оло улдарының береһе тыңлап тора һәм башҡа туғандарына еткерә. Күңелдәренә көнсөллөк уты ҡабынған ағалары, шайтан вәсүәсәһе менән, Йософтан үс алыу ниәтенә керештеләр. Аталарына вәғәҙәләр биреп, Йософты сахраға алып сығып, төрлөсә йәберләнеләр, күлмәген һалдырып, ҡойоға ташланылар. Ҡойо төбөндәге таштарға имгәнмәһен өсөн, Джәбраил фәрештә, ҡанатын йәйеп, уны аҡрын ғына таш өҫтөнә төшөрөп ҡуя һәм ҡойо төбөн йылан, саяндарҙан арындыра. Шул ваҡыт Аллаһы Тәғәлә Джәбраил ғәләйһис- сәләм аша Йософ ғәләйһис-сәләмгә вәхи иңдерә: «Йософ» сүрәһе, 15 се аят: «Уны алып китеп, ҡойо төбөнә ташларға ҡарар ҡылғандан һуң, Беҙ Йософҡа вәхи ҡылдыҡ: «Был яфаларҙан, һис шикһеҙ, бер көндө ҡотолорһың һәм һиңә ҡылған яуызлыҡтарын үҙҙәренә һөйләрһең», — тип, ләкин ағалары Йософҡа вәхи ҡалғаныбыҙҙы һиҙмәнеләр».